蘇武歸漢圖一首
作者：沈遼
朝代：宋

paragraphs: 蘇武不辱漢廷節，生辭匈奴歸北闕。
胡服椎髻李将軍，反袂悲號與武别。
陰山茫茫天将雪，北風吹旗旗欲裂。
金瓶釃酒具未設，胡兒解鞍沙上歇。
使者左驂黄金玦，紫騮白顛推奇骨。
山前牧羊原野濶，漢日正斜發未發。
從官揮涕不敢謁，摻袪欲究胸中說。
青海厄窮十九年，來時壮強今白髪。
同行吏士半物故，韜中節旄盡落脱。
将軍鷙忿不可奪，老母已誅族已滅。
心知罪惡上通天，甘死胡塵同斷枿。
功名逆順雖不類，胡漢死生從此决。
夙昔遺芳在圖史，追想山川一騷屑。
巧工寓意在恍惚，墨妙筆精世稱絕。
唯有千秋不斷情，至今亭亭隴頭月。